A magyar kormányfő történelmi visszatekintéssel kezdte 22. évértékelő beszédét 100 évvel a trianoni békekötés és 10 évvel a Fidesz kormányra kerülése után. A viszonylag kevés konkrétumot tartalmazó, mintegy egyórás beszédben Orbán Viktor a sikerek felsorolása mellett Donald Trump Amerikáját és Boris Johnson brit kormányfő választási sikerét emelte ki példaként az önbecsülés megerősítésére.

A magyar kormányfő kijelentette: Európa nem Brüsszelben van.

"Európa mi vagyunk, és nem kell megfelelnünk a megfáradt brüsszeli elitnek, amely lassan már magából is kiábrándult. Korábban azt hittük, Európa a mi jövőnk, ma már tudjuk, mi vagyunk Európa jövője" – mondta Orbán Viktor.

A magyar miniszterelnök szerint Európát ma egyszerre fenyegeti a klímaválság, a demográfiai hanyatlás és a gazdaság lassulása. Európa azért kerül hátrányba, mert az USA-ban és Kínában nagyobb a növekedés, többet fordítanak innovációra és honvédelemre, ami a fejlődés alapja – fogalmazott Orbán Viktor.

A kevés konkrét bejelentés egyike a klímavédelmi akcióterv ismertetése volt. Eszerint 2030-ra a Magyarországon előállított energia 90 százalékban szén-dioxidmentes lesz. Júliustól megkezdik az illegális hulladéklerakók felszámolását, betiltják az egyszer használatos műanyagok forgalmazását, megvédik a folyókat a külföldről érkező hulladéktól.

A Magyarországon működő multinacionális cégektől elvárják, a környezetbarát technológia alkalmazását, míg a kis- és középvállalkozások 2 év alatt 32 milliárd forint támogatást kapnak.

Emellett a magyar állam minden újszülött után 10 új fát ültet, 10 év alatt meghatszorozza a naperőművek kapacitását, támogatja az olcsó elektromos autók megjelenését és használatát, 2022-től pedig csak elektromos buszok járhatnak a városi közlekedésben. Bevezetik a zöld államkötvényt, az abból befolyó pénzt csak klímabarát programokra fordítják.

A Fidesz elnöke szerint úgy tűnik, mintha Európa ki akarna szállni a versenyből. „Ha nem akarjuk, hogy Európát letolják a pályáról, úgy kell együttműködést létrehozni a tagállamok között, hogy azok egymással is versenyezve a legjobb pályájukat futhassák” - magyarázta Orbán Viktor.

DK: Orbán Viktor történelmet akart írni, de rémregény lett belőle

Soha a demokratikus Magyarország történetében nem volt olyan megosztott az ország, mint most. Soha nem fordult egymással szembe magyar a magyarral annyira, mint az elmúlt 10 évben. Nemzet és nemzeti kormányzás helyett pártállam és pártlogika diktál. Magyarország az elmúlt 10 évben a lemaradók, a vesztesek közé került - reagált Gyurcsány Ferenc a miniszterelnöki évértékelőre.

A DK elnöke szerint "Magyarország elveszítette barátait az európai népek közösségében, a magyar kormányfő a tiszteletreméltó demokrata helyett a kínos bajkeverő kategóriájába került".

Jobbik: Orbán Viktor elengedte a dolgozók és a nyugdíjasok kezét

Az "ország első emberét" a zöldpolitikából leginkább a "zöldhasú" érdekelheti, a magyarokat viszont leginkább a közelgő gazdasági válság, amitől meg kellene védeni a családokat, de a miniszterelnöktől nem tudta meg senki, hogyan - írta Jakab Péter, a Jobbik elnöke a miniszterelnöki évértékelőről.

Jakab szerint "annyi derült ki, hogy Orbán Viktor nem tudja, honnan lehetne pénzhez juttatni a magyarokat", pedig szerinte ez nem bonyolult, "nem kell többet lopni". Hozzátette: a Jobbik javasolja a "nemzeti konzultációkba csomagolt, gyűlöletre költött százmilliárdokat" bér- és nyugdíjemelésre fordítani.

Magyar Liberális Párt: az illiberális nem más, mint diplomás populista

Az emberek okkal érzik úgy, hogy kihagyják őket a döntésekből, a Fideszben a pártállami időkhöz hasonlóan, mindenről önkényesen és önhatalmúlag döntenek. A nemzeti konzultációk valójában silány propaganda kampányok, amiknek az egyedüli célja a botrányos kormányzás eltakarása – írta a párt a magyar miniszterelnök vasárnapi évértékelőjére reagálva.

Momentum: Orbán Viktor megöregedett

Orbántól már csak ugyanezt várhatjuk, "alufóliasisakos összeesküvés-elméleteket Soros Györgyről, némi önfényezést, illetve kommunistázást", írta az évértékelőről a Facebookon Fekete-Győr András, a Momentum elnöke. Hozzátette, hogy "itt lenne az ideje, hogy kimenjen a hatvanpusztai kastélyából az utcára, és a milliárdossá lett családtagjain és fideszes politikustársain kívül néha az utca emberével is beszéljen".

MSZP: Orbán egy egyszemélyes fakenews-gyár

A magyar kormányfő évértékelőjében mindenről beszélt, csak az emberek mindennapjairól, problémáiról nem, írta a Facebookon Tóth Bertalan, az MSZP elnöke. Orbán szerinte "párhuzamos világot épített fel magának, melyben képzelt sikereiről beszélve csak öntömjénezés kapott helyet".

Párbeszéd : Orbán Viktor megfáradt Bástya elvtársat játszott évértékelőjén

A magyar miniszterelnök "ha én valamit szeretek magamban, az a szerénység" jegyében beszélt kormánya eredményeiről, írja a Párbeszéd. A párt szerint Orbánnak volt is oka szerénységre, "hiszen eredmények nincsenek: az irredenta, migránsozós, kommunistázós, sorosozós, unió-, bírói kar- és cigányságellenes retorika mögött üresség, szégyen és kudarc bújik meg".